liechticonsulting/filtered_apertus_pretrained huggingface dataset:
Festa da finiziun: La scolaziun grischuna da bibliotecaria 2001/2002 è a fin

Ils 28 da matg a las 17.00 ha lieu en il museum da viticultura la festa da finiziun dal curs da basa CLP grischun da quest onn. Quai è stà il segund curs ch'è vegnì organisà da la cumissiun chantunala da bibliotecas.

Quest curs ha durà dal settember 2001 fin il matg 2002 ed è stà repartì sin totalmain ventgaset dis da curs. A l'examen final dals 7 da matg han las participantas cumprovà lur savida e terminà uschia il curs. Tut las deschset absolventas han reussì l'examen e survegnan pia in certificat renconuschì da la CLP.

Martina Andri, Zuoz ; Christine Bischof, Mustér ; Myrtha Caluori-Wäger, Cuira ; Madleina Caminada, Mustér ; Silvia Casutt, Trin ; Margrit Contesse, Cuira ; Lisa Elsässer, Walenstadt ; Cornelia Fischer, Cuira ; Christina Gartmann, Grabs ; Susanne Grimm, Ftan ; Sandra Hanselmann, Scuol ; Irene Kalberer, Mels ; Regula Moor, Tavau ; Annamaria Pfister-Casanova, Schlans ; Doris Renggli, Wollerau ; Brigitte Vital, Sent ; Karin Zindel-Barfuss, Cuira

Gremi: Departament d'educaziun, da cultura e da protecziun da l'ambient

Funtauna: rg Biblioteca chantunala

Data: 21.05.2002
"Project Meta": Las consultaziuns entschaivan

Pertge datti be paucas dunnas en las vischnancas grischunas che s'occupan da la politica? La resposta a questa dumonda vul chattar il project "Meta" dal post chantunal per dumondas d'egualitad. Las quatter vischnancas participadas Domat, Schnaus, Vaz e Vella èn sa decleradas prontas da far part da quest studi ch'è singular per la Svizra. Tut las dunnas cun dretg da vuschar vegnan a pudair respunder las pli differentas dumondas concernent lur interess ed experientschas sco er ad externar atgnas ideas concernent la vita (politica) en lur vischnanca.

La direcziun dal project dependa dal fatg che uschè bleras dunnas sco pussaivel empleneschian il questiunari - gist er talas che n'han da far nagut cun la politica. Ils motivs per la situaziun actuala èn fin uss perscrutads be rudimentarmain. Perquai infurmeschan ins ordavant en las vischnancas via publicaziuns communalas, ma er via differentas medias u cun l'agid d'uniuns; las abitantas vegnan supplitgadas da sa participar a la retschertga. Ils resultats dal studi vegnan a mussar nua ch'ins sto entschaiver a prender mesiras per augmentar la participaziun da las dunnas a la politica. La spediziun dals questiunaris succeda suenter Tschuncaisma. Ils resultats dal studi vegnan publitgads l'onn 2003 en il rom dal giubileum dal chantun Grischun.

Gremi: post per dumondas d'egualitad

Funtauna: rg post per dumondas d'egualitad

Data: 22.05.2002
Concept da linguas dal stgalim superiur da la scola populara avant il culp da partenza

Durant l'onn da scola 2002/03 entschaiva il stgalim superiur da la scola populara dal chantun Grischun a realisar il nov concept da linguas. L'offerta minimala consista per tut las scolaras ed ils scolars grischuns da trais linguas en il sectur obligatori (duas linguas chantunalas ed englais) sco er da duas linguas estras en il sectur facultativ (ina lingua chantunala e franzos).

La scolaziun per persunas d'instrucziun da talian e d'englais che vegn purschida dal chantun è in success. Cun satisfacziun pon ins constatar che totalmain han absolvì gia passa 150 magistras e magisters las scolaziuns pretensiusas cun grond engaschi u absolveschan quellas uss. A basa d'ina retschertga ch'è vegnida fatga da curt tar las vischnancas cumpetentas per l'engaschament da persunas d'instrucziun, na disponan singulas scolas dal stgalim superiur tuttina betg anc d'in dumber suffizient da magistras e magisters cun ina scolaziun correspundenta per l'instrucziun obligatoria da las linguas estras. Il departament d'educaziun ha giavischà ils purtaders da questas scolas da laschar instruir anc pliras persunas d'instrucziun per garantir la qualitad da l'instrucziun da lingua estra. Al davos curs da scolaziun ch'entschaiva la primavaira 2003 stattan puspè a disposiziun suffizientamain plazzas da scolaziun tant per la scolaziun d'englais sco er per la scolaziun da talian. Il termin d'annunzia dura fin il 1. da fanadur 2002.

Cuntrariamain al talian ed a l'englais n'è betg vegnì elavurà in program da scolaziun unifitgà per l'instrucziun da rumantsch sco lingua estra sin il stgalim superiur da la scola populara. La situaziun da las singulas scolas dal stgalim superiur al cunfin linguistic sco er las enconuschientschas da rumantsch da las persunas d'instrucziun pertutgadas èn memia differentas. Per tut questas magistras e per tut quests magisters datti dentant la pussaivladad da cumpilar, ensemen cun l'uffizi per las scolas popularas e las scolinas, in program spezial ch'è adattà a la singula persuna ed a la situaziun concreta da la scola.

Igl è in giavisch dal departament d'educaziun da sustegnair er en l'avegnir tant sco pussaivel las vischnancas ch'èn cumpetentas per la recrutaziun e per l'engaschament da persunas d'instrucziun en lur incumbensa difficila e pretensiusa.

Gremi: departament d'educaziun, cultura e protecziun da l'ambient

Funtauna: rg uffizi per las scolas popularas e las scolinas

Data: 23.05.2002
La cumissiun predeliberanta dal cussegl grond sustegna la realisaziun d'in provisorium per ina mediateca per la scol'auta professiunala da pedagogia

Sut il presidi da deputada Vroni Christ, Tavau Vitg, ed en preschientscha dal president da la regenza Claudio Lardi ha tractà ina cumissiun predeliberanta dal cussegl grond la missiva per la construcziun nova d'ina mediateca per la scol'auta professiunala da pedagogia a Cuira. La cumissiun propona unanimamain al cussegl grond d'entrar sin la proposta e da rinviar la fatschenta a la regenza e quai per realisar in provisorium per la mediateca da la scol'auta professiunala da pedagogia.

La cumissiun affirmescha unanimamain la necessitad d'ina mediateca per la scol'auta professiunala da pedagogia. Ella s'exprima en quest senn da metter a disposiziun gia per il cumenzament da l'onn da scola 2002/03 in provisorium per ina mediateca. Questa schliaziun na mainia betg be a la situaziun che la mediateca saja pronta in onn pli baud che cun il bajetg nov planisà. Ella pussibilitescha er ina planisaziun generala per l'entir areal dal Kantengut, cun la quala ils basegns da la mediateca da la scol'auta professiunala da pedagogia e dal center da furmaziun da sanadad e per il champ social vegnan satisfatgs cun ina suletta mediateca ch'è concepida per domaduas scolas. Qua tras pon er vegnir optimads ils custs da manaschi.

Il cussegl grond vegn a s'occupar a chaschun da la sessiun da matg 2002 dal project.

gremi: cumissiun predeliberanta dal cussegl grond

funtauna: rg cumissiun predeliberanta dal cussegl grond

data: 23.05.2002
Nunzi apostolic visita il Grischun

Venderdi, ils 14 da zercladur visita il nunzi apostolic la regenza dal chantun Grischun. La sentupada ha lieu a Cuira.

Il nunzi apostolic da la Svizra, monsignore Pier Giacomi De Nicolò fa ensemen cun l'uvestg da Cuira, Amédée Grab, ina visita a la regenza grischuna. Da vart dal chantun Grischun èn preschents a quest'occasiun il president da la regenza Claudio Lardi, il vicepresident da la regenza Stefan Engler sco er il chancelier Claudio Riesen. Suenter il bainvegni dals giasts en la sala da la Chasa grischa vegn servì in apero ed in gentar communabel. La reuniun duai approfundar ils contacts amicabels existents.

Gremi: regenza

Funtauna: rg chanzlia chantunala dal Grischun

Data: 12.06.2002
Succeda la sanaziun dals passadis da viafier cun u senza sustegn federal?

En sia davosa sesida ha la regenza grischuna prendì posiziun davart la midada da l'ordinaziun da viafier e da las disposiziuns executivas respectivas. Particularmain sa tracti da la sanaziun dals passadis da viafier che n'èn betg segnads u ch'èn segnads mo cun la crusch d'Andrea. Quests passadis èsi da segirar u d'eliminar. L'ordinaziun prevesa in termin fin il pli tard l'onn 2014, nua che tut ils passadis da viafier privlus ston esser sanads.

Participaziun da la confederaziun?

En sia posiziun per mauns da l'uffizi federal da traffic rinviescha la regenza grischuna al fatg che sulettamain per sanar ils passadis da la Viafier retica resultan custs totals da plirs milliuns. Perquai pon ins observar quest termin mo, sche la confederaziun sa participescha finanzialmain a moda decisiva vi da la sanaziun dals passadis da viafier. Sche la confederaziun refusass era vinavant, cuntrariamain a tuttas aspectativas, in sustegn finanzial decisiv per sanar ils passadis da viafier, alura na pon il chantun Grischun e las interpresas da viafier activas en il chantun betg observar il termin per la sanaziun dals passadis. Plinavant è la regenza s'exprimida davart diversas dumondas detagliadas da l'ordinaziun da viafier e da las disposiziuns executivas.

Regiuns e vischnancas

Per la citad da Glion resp. per las vischnancas da Schluein, Puntraschigna e per il circul da Tavau duai vegnir elavurada la basa per valitar privels ed auas grondas. La regenza ha approvà ina contribuziun da 35'000 francs per quests studis. L'import total dals studis munta a 175'000 francs.

La regenza ha approvà il nov statut d'organisaziun dal circul dal register funsil da Surses ed ha acceptà la fusiun da l'administraziun dal register funsil en las vischnancas dal Surses.

Plinavant ha la regenza tegnì quint ed approvà ils sequents conclus communals:

- la revisiun da la lescha communala da taglia da la vischnanca da Maladers;

- la revisiun parziala da la constituziun communala da Schnaus;

- la revisiun da la planisaziun locala da St. Peter;

- la revisiun parziala da la planisaziun locala da Rueun (l'inscripziun en il plan "parcadi planisà" en il territori "Perpionas" n'è dentant betg vegnida approvada);

- la revisiun parziala da la lescha da construcziun da Bever.

Persunal

La fin da zercladur van las sequentas emploiadas ed ils sequents emploiads chantunals en pen- siun:

- Erich Bandi, architect chantunal;

- Reinhold Hänz, mastergnant tar l'uffizi districtual da construcziun bassa 1, Cuira;

- Johannes Keller, laborant;

- Mathis Roffler, cumissari da taglia;

- Josef Rüegg, primsergent tar la polizia chantunala;

- Gisela Tomio, assistenta administrativa tar la polizia chantunala;

- Josef Wasescha, polizist tar la polizia chantunala.

La regenza engrazia els per ils servetschs ch'els han prestà en favur dal chantun.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 27.06.2002
Succurs d'enviern dal Grischun: buna acziun da collecta 2001

Il cussegl da fundaziun da la fundaziun succurs d'enviern dal Grischun ha approvà il quint 2001 ed ha prendì cun satisfacziun enconuschientscha da la fitg buna acziun da collecta 2001.

Sut il presidi da ses parsura, cusseglier guvernativ Stefan Engler, ha il cussegl da fundaziun dal succurs d'enviern dal Grischun approvà en sia sesida ordinaria dals 19 da zercladur il quint da l'onn 2001. En cumparegliaziun cun l'onn avant èn las entradas s'augmentadas per var 1/3, e quai grazia a las numerusas e generusas donaziuns. Uschia ha il succurs d'enviern dal Grischun gidà a numerusas persunas basegnusas en il chantun Grischun e quai en il senn da la devisa da la collecta 2001.

"Sch'i manca l'essenzial..."

"Sch'i manca l'essenzial..." sa clomava l'appel da la collecta per l'onn 2001. Il succurs d'enviern dal Grischun ha prestà agid e conderschì contribuziuns finanzialas a var 130 famiglias ed a var 30 persunas singulas. El ha fatg quai a moda nunbirocratica e spontana. L'agid è daventà necessari pervia d'ina dischoccupaziun nunspetgada, d'in salari memia pitschen, da malsogna u d'accident.

Il dumber dals dischoccupads cun entradas nunsuffizientas n'è betg sa sminuì en noss chantun; el è plitost s'augmentà. Bleras persunas pertutgadas da la paupradad ston nutrir ina famiglia cun in budget anc pli stretg e sentan bler pli ferm las consequenzas da las pitschnas entradas. Umans che n'han betg existenza malgrà lur entradas datti er en il Grischun. La lavur na protegia betg pli cunter la paupradad.

Il dumber da las famiglias u da las persunas sulettas ch'èn dependentas dal sustegn dal succurs d'enviern dal Grischun vegn stringentamain a s'augmentar ils proxims onns. Grazia al bun resultat da la collecta vegn il succurs d'enviern dal Grischun ad esser en il futur anc pli en il cas da gidar a proveder cun l'essenzial las famiglias u persunas singulas en noss chantun.

Gremi: Fundaziun succurs d'enviern dal Grischun

Funtauna: rg Uffizi chantunal dal servetsch social

Data: 27.06.2002
Scolaras e scolars grischuns han success a la scola da sport a Magglingen

L'entschatta zercladur ha gì lieu il 33avel di svizzer da sport da scola a la scola federala da sport a Magglingen. Tranter las circa 3000 scolaras e scolars da l'entira Svizra ch'èn sa participads è stà represchentà er il chantun Grischun cun 18 squadras e cun passa 100 giuvenils. En occasiun dal di chantunal da sport da scola eran quels sa qualifitgads per l'occurrenza naziunala, e sco recumpensa han els astgà visitar la Expo.02 il di avant la concurrenza.

La delegaziun grischuna sut la direcziun da l'uffizi da sport dal Grischun ha pudì sa legrar da trais medaglias:

- il stgalim superiur da Domat ha fatg titels en la cursa d'orientaziun, categoria mixed;

- las mattas da la scola chantunala a Cuira han cuntanschì il segund rang tar il basketball ed

- en la disciplina nudar mixed ha gudagnà il stgalim superiur da Scuol la medaglia da bronz, sco gia avant in onn.

Uschè impurtanta sco las prestaziuns sportivas è dentant er stada l'experientscha da cuminanza e las scuntradas tranter scolaras e scolars da tut las parts dal pajais.

Credit Suisse Cup 2002

Entant ch'ils megliers giugadurs da ballape dal mund erueschan en Asia il nov champiun mundial ha gì lieu da curt a Berna il di dal final dal Credit Suisse Cup. Circa 150'000 mattas e mats sa participeschan mintg'onn al champiunadi uffizial da ballape da scola da la federaziun svizra da ballape. Las preselecziuns vegnan organisadas en ils chantuns.

L'uffizi da sport dal Grischun ha organisà il turnier da selecziun chantunal en collavuraziun cun la federaziun grischuna da ballape a Landquart. Passa 70 squadras da tut il chantun èn sa participadas ed han giugà plain tensiun e spiert da cumbat per la victoria da categorias. La participaziun al turnier dal final a Berna è stada la culminaziun per las 8 squadras ch'èn sa qualifitgadas.

Malgrà ch'ils teams grischuns n'han betg dumagnà la runda eliminatoria è la participaziun a quest'occurrenza gronda in eveniment unic per tut ils participads.

Gremi: uffizi da sport dal Grischun

Funtauna: rg uffizi da sport dal Grischun

Data: 28.06.2002
Ils emprims resultats definitivs da la dumbraziun federala dal pievel 2000

La populaziun residenta dal Grischun è s'augmentada ils davos diesch onns per 13'200 persunas; ils 5 da december 2000 aveva il chantun Grischun 187'058 abitantas ed abitants. Quai resulta da las cifras las pli novas da la dumbraziun dal pievel 2000.

En cumparegliaziun cun la Svizra è la populaziun dal Grischun s'augmentada pli ferm durant ils onns novanta. Da 1990 fin 2000 è il dumber da la populaziun grischuna s'augmentà per 7,6 pertschient (Svizra 6,0 pertschient). En ina generaziun (1970 fin 2000) è il dumber d'abitants dal Grischun s'augmentà per 15,4 pertschient; quai è levamain sut la creschien-tscha svizra da 16,2 pertschient. Durant ils onns settanta muntava l'augment entant a modests 1,6 pertschient (Svizra 1,5 pertschient), è el creschì tranter 1980 e 1990 per 5,7 (Svizra 8,1 pertschient) e tranter 1990 e 2000 relativamain ferm per 8,1 pertschient (Svizra 6,6 pertschient).

Differenzas da regiun a regiun

Las regiuns dal Grischun èn sa sviluppadas fitg differentamain. L'augment da la populaziun il pli grond entaifer 30 onns han gì la Val dal Rain grischuna cun 23,1, la regiun Mantogna - Tumleastga cun 21,2 e l'Engiadin'ota cun 20,0 pertschient. La Val Calanca e la Val Puschlav èn sa depopuladas per 11,4 resp. 9,8 pertschient, e las regiuns marginalas Bergiaglia, Valragn e Val Mesauc n'han betg surpassà l'augment da 5 pertschient.

La populaziun è repartida a moda fitg differenta en las regiuns. La Val dal Rain grischuna cun ina quota da 36,5 pertschient e la Surselva cun ina da 13,5 pertschient cumpiglian gia la mesadad da la populaziun grischuna. Uschia pertutgan las ulteriuras 13 regiuns anc quotas da populaziun tranter 0,4 (Val Calanca) e 9,3 pertschient (Engiadin'ota).

Nova repartiziun dals mandats dal cussegl naziunal

Sin fundament da la dumbraziun dal pievel vegn fixada da nov mitga diesch onns l'attribuziun dals 200 mandats dal cussegl naziunal als chantuns, e quai en proporziun cun lur populaziun. Mintga 36'440 abitants han il dretg d'in mandat. Malgrà la creschientscha pertschientualmain pli auta da la populaziun grischuna tranter il 1990 ed il 2000 da 7,6 per-tschient en cumparegliaziun cun la populaziun svizra (6,0 pertschient) èn vegnids attribuids al Grischun puspè tschintg mandats; per gudagnar in mandat fissan stads necessaris var 13'400 abitants dapli. Ils chantuns Vad, Friburg e Sviz han gudagnà in mandat, ils chantuns Berna, Basilea Citad ed Appenzell dador han pers in mandat.

Gremi: uffizi per economia e turissem

Funtauna: rg uffizi per economia e turissem dal Grischun

Data: 05.07.2002
Ils novs certificats grischuns da maturitad tenor RRM vegnan renconuschids sin plaun naziunal

La disposiziun relaschada ils 9 da fanadur 2002 dal departament federal da l'intern (DFI) e da la conferenza svizra dals directurs chantunals da l'educaziun publica (CDE) garantescha ch'ils novs certificats grischuns da maturitad tenor las disposiziuns dal reglament per renconuscher la maturitad (RRM) pussibiliteschian als students il dretg d'access al studi a la scola politecnica federala ed a las universitads.

L'onn da scola 2002/2003 porta als gimnasis grischuns grondas sfidas ch'èn colliadas cun ina cesura impurtanta. A la fin dal proxim onn da scola vegnan las emprimas gimnasiastas ed ils emprims gimnasiasts grischuns a terminar lur scolaziun tenor las disposiziuns dal reglament per renconuscher la maturitad (RRM). Il medem mument vegnan ils davos diploms emess tenor las disposiziuns veglias cun ils tips da maturitad.

Sin dumonda dal departament d'educaziun, cultura e protecziun da l'ambient ha il DFI e la CDE disponì gia uss, suenter in'examinaziun exacta dals documents, la renconuschientscha naziunala dals novs certificats grischuns da maturitad tenor il RRM. Renconuschids vegnan cunzunt er ils attestats da matura per il nov curs biling (tudestg/rumantsch u tudestg/talian) a la scola chantunala grischuna a Cuira, a l'Institut autalpin Ftan ed a l'Academia Engiadina. La regenza ed il departament d'educaziun, cultura e protecziun da l'ambient èn s'engaschads intensivamain per pudair metter a disposiziun il curs per la matura bilingua e per ch'ils attestats da matura vegnian er renconuschids sin plaun naziunal.

Sa basond sin la lescha davart las scolas medias revedida l'onn 1988 realiseschan tut ils gimnasis grischuns dapi l'onn da scola 1999/2000 las directivas dal reglament per renconuscher la maturitad (RRM). Per garantir la qualitad da la scolaziun e per survegnir enconuschientschas davart eventualas pussaivladads da meglieraziun sa participeschan ils gimnasis grischuns ad in project naziunal, cun il qual vegnan evaluads novs curs (project EVAMAR).

Gremi: departament d'educaziun, cultura e protecziun da l'ambient dal Grischun

Funtauna: rg departament d'educaziun, cultura e protecziun da l'ambient dal Grischun

Data: 18.07.2002
La chatscha en il Grischun - nua prend jau la patenta?

Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. Equipads cun il perspectiv e cun il telescop passentan els mintga minuta libra en il territori da chatscha. Passiunadamain vegni "spievlà", observà la selvaschina e sias disas. A chasa vegnan rimnads ils utensils da chatscha, las victualias e las bavrondas per il transport en la chamona da chatscha. È l'assicuranza da responsabladad obligatoria pajada? Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. E la fin finala tutga er il prender la patenta tar las preparaziuns.

En il Fegl uffizial dal chantun Grischun dals 8 d'avust 2002, èn publitgads il lieu, la data ed il temp da l'emissiun da la patenta.

Cun ils megliers giavischs per ina bun'egliada ed ina chatscha cun success!

Uffizi da chatscha e pestga dal Grischun

Gremi: uffizi da chatscha e pestga

Funtauna: rg uffizi da chatscha e pestga

Data: 06.08.2002
Magistraglia dal stgalim superiur fa festa: surdada dals attestats da qualificaziun per l'instrucziun d'englais e talian

Ils 24 d'avust po il president da la regenza Claudio Lardi surdar en il rom d'ina festivitad finala che ha lieu a la scola chantunala a 78 magistras e magisters lur attestat da qualificaziun. Quest attestat da qualificaziun legitimescha ils magisters d'instruir al stgalim superiur talian resp. englais.

L'october 2000 ha il cussegl grond revidì l'ordinaziun executiva tar la lescha da scola e fixà latiers in nov canon da roms per il stgalim superiur da la scola populara. Tenor questa revisiun duai la lingua englaisa vegnir purschida sco rom obligatori per tuttas scolaras e tuts scolars. En la part da lingua tudestga dal chantun Grischun vegn vitiers talian sco rom obligatori. En il onn da scola 2002/03 entschaivan tuttas scolaras e tuts scolars da l'emprima classa dal stgalim superiur cun englais, en scolas da lingua tudestga ultra da quai cun talian.

En reguard a la nova situaziun èsi da qualifitgar la magistraglia da la scola reala e secundara en ils roms da linguas estras. La scolaziun correspundenta ha lieu a Cuira dapi la primavera da l'onn 2000. L'andament da la scolaziun correspunda a la scolaziun che vegn purschida a l'universitad da Turitg. Prof. Walter Hohl, anteriur directur da la furmaziun da scolasts secundars e da scolasts da roms a l'universitad da Turitg, operescha sco manader dal curs.

In andament da la scolaziun cumpiglia trais semesters. La magistraglia sa scolescha vinavant en la cumpetenza linguistica sco er en la didactica da linguas estras, litteratura e cultura. Sper ils curs che vegnan purschids mintgamai las sondas sco instrucziun unificada han lieu emnas compactas en linguistica e litteratura. Duas dimoras a l'ester cun curs da program intensiv vegnan manadas tras en il territori linguistic correspundent.

La scolaziun cumplementara a la professiun presuppona da la magistraglia in grond engaschament e blers sforzs da lavur. Da l'autra vart però porscha la scolaziun er in enritgiment en l'emprender profundamain ina lingua estra ed en la cunfruntaziun cun ina instrucziun moderna da linguas estras.

L'emprim curs è vegnì terminà a la fin da zercladur l'onn 2001, il segund en la stad l'onn 2002. Enfin l'onn 2004 han lieu en tut quatter curs.

Gremi: uffizi per las scolas popularas e las scolinas

Funtauna: rg uffizi per las scolas popularas e las scolinas

Data: 21.08.2002